Stormester (tv-program)

Stormester er et dansk underholdnings-program, som blev sendt for første gang i 2018 på TV2. Programmet er den danske udgave af det britiske tv-program Taskmaster, hvor fem kendte danskere skal udføre en række (ofte mærkværdige) opgaver, hvor udførslen efterfølgende bedømmes af programmets værter, “Stormesteren” Lasse Rimmer og hans assistent, Mark Le Fêvre.

Programmet foregår live foran et publikum over flere afsnit, hvor deltagerne og værterne gennemgår deltagernes udførsler af opgaverne. Efter hver opgave bestemmer Stormesteren, hvor mange point hver deltager skal have for hvor god udførsel opgaven er løst med.

Format

Optagelser 
Optagelserne til programmet finder sted i enten et palæ eller villa, oftest i det nordøstlige Sjælland, og er hidtil forgået i villaer i Charlottenlund, Espergærde og Værløse. Husene er ofte til salg, mens optagelserne står på og omgivelserne skifter derfor ofte ved hver sæson, når husene er blevet solgt.

Hver deltager tilbringer omkring fire dage alene i huset med produktionsholdet under optagelserne af programmet, hvor de løser omkring ti opgaver om dagen. På denne måde for at undgå at deltagerne bliver influeret af de øvrige deltageres udførsler af opgaverne. Opgaverne stilles af assistenten, Mark Le Fêvre, som også superviserer deltagernes udførsel.

Flere måneder efter optagelserne, optages liveshowsene i Glassalen i Tivoli, hvor værterne og deltagerne gennemgår deltagernes udførsel af opgaverne foran et live publikum. Stormester Lasse Rimmer uddeler herefter point til deltagerne alt efter hvor korrekt, kreativ, opfindsom og underholdende udførslen af opgaven var. Der gennemgåes typisk fire opgaver pr. afsnit med en femte opgave, som skal udføres live foran publikum som afslutning, hvorefter programmets vinder kåres.

Point og opgaver 
Stormesterens pointuddeling sker efter hver opgave og tildeles som nævnt alt efter hvor korrekt, kreativ, opfindsom og underholdende udførslen var. Der uddeles typisk mellem 1-5 point, men det er også set at nogle deltagere har modtaget mere end fem point og nogle har modtaget minuspoint, ligesom at enkelte deltagere er blevet nægtet point på grund af snyd, ukorrekt eller manglende udførsel eller lignende. 

Opgaverne udleveres til deltagerne af stormesterens assistent, hvorefter de læses højt for publikum. Opgaverne varierer, men skal oftest løses hurtigst muligt, men sommetider også mest kreativt. Der lægges samtidig op til af deltagerne kan tænke yderst kreativt og bogstaveligt, ligesom at deltagerne må bruge alle genstande og rekvisitter i huset til at udføre opgaverne.

Hvert program afsluttes med en sidste opgave, som bliver udført live på scenen foran publikum. Herefter uddeles den sidste omgang point og vinderen af dagens program kåres. Er der pointlighed, vinder den deltager, der har vundet flest opgaver i løbet af dagens program. Vinderen vinder herefter en præmie, som er blevet udloddet af sidste programs vinder, og den nye vinder skal udlodde næste programs præmie. Tidligere udloddede præmier er bl.a. Stephanie Potalivos astmaspray, Nikolaj Stockholms briller, Jesper Kleins Bodilpris (udloddet af Sebastian Klein) og Anders Lund Madsens “gamle jeg”.

Ved sæsonens sidste afsnit sammenlægges alle deltagernes point og placeringer og sæsonens samlede vinder kåres og vinder en guldbelagt buste af Stormesteren.

Sæsonoversigt

Trivia

Referencer

Eksterne henvisninger 
 

Tv-programmer fra TV 2 Danmark